Stampa t-test tal-qari ... Id-Dsatax-il Ħadd taż-Żmien ta' Matul is-Sena Oqgħod fuq il-muntanja quddiem il-Mulej. Qari mill-Ewwel Ktieb tas-Slaten F'dak iż-żmien: Elija wasal fil-Ħoreb, il-muntanja tal-Mulej. Hemmhekk daħal fl-għar u għadda l-lejl ġo fih. U Alla qallu: "Oħroġ, u oqgħod fuq il-muntanja quddiem il-Mulej". U ara, il-Mulej għadda. Riħ qawwi, b'saħħa li jofroq il-muntanji u jfarrak il-blat, għadda quddiem il-Mulej; imma l-Mulej ma kienx f'dan ir-riħ. U wara dan ir-riħ theżhżet l-art imma l-Mulej ma kienx f'din it-theżhiża. U wara t-theżhiża kien hemm in-nar, imma l-Mulej ma kienx fin-nar. Wara n-nar inħasset żiffa ħelwa. Elija, kif ħassha, għatta wiċċu bil-mantell, ħareġ barra, u waqaf f'bieb l-għar. Il-Kelma tal-Mulej R/. Irroddu ħajr lil Alla R/. (8): Uri lilna, Mulej, it-tjieba tiegħek Ħa nisma' xi jgħid Alla; il-Mulej is-sliem ixandar, għall-poplu u l-ħbieb tiegħu. Qrib hi tassew is-salvazzjoni tiegħu għal dawk li jibżgħu minnu, biex jgħammar is-sebħ f'artna. R/. It-tjieba u l-fedeltà jiltaqgħu, il-ġustizzja u s-sliem jitbewsu. Il-fedeltà mill-art tinbet, u l-ġustizzja mis-sema tixref. R/. Il-Mulej ukoll jagħti l-ġid tiegħu, u artna tagħti l-frott tagħha. Il-ġustizzja quddiemu timxi, u s-sliem fuq il-passi tiegħu. R/. Nixtieq li jiena nnifsi kont maqtugħ minn Kristu minħabba f'ħuti. Qari mill-Ittra ta' San Pawl Appostlu lir-Rumani Ħuti, 1ngħidilkom is-sewwa fi Kristu, m'iniex nigdeb, tixhidli l-istess kuxjenza tiegħi fl-Ispirtu s-Santu, li jiena mnikket għall-aħħar, u dejjem qalbi maqsuma; nixtieq li kont jiena stess maqtugħ minn Kristu minħabba f'ħuti, nies ġensi skond il-ġisem: l-Iżraelin. Tagħhom hija l-adozzjoni ta' wlied Alla u l-glorja, il-pattijiet u l-Liġi, il-liturġija u l-wegħdiet, tagħhom huma l-patrijarki; u kien minnhom li, skond il-ġisem, ħareġ Kristu, li hu fuq kollox, Alla mbierek għal dejjem ta' dejjem. Amen! Il-Kelma tal-Mulej R/. Irroddu ħajr lil Alla AKKLAMAZZJONI QABEL L-EVANĠELJU Jien lill-Mulej nistenna, ruħi f'kelmtu tittama. EVANĠELJU Ordnali niġi ħdejk fuq l-ilma. Qari mill-Evanġelju skond San Mattew Wara lin-nies kielu u xebgħu, Ġesù minnufih ġiegħel lid-dixxipli jitilgħu fuq id-dgħajsa u jmorru qablu x-xatt l-ieħor, sakemm jibgħat lin-nies. Wara li bagħat lin-nies, tela' waħdu fuq l-għoljiet biex jitlob. Xħin sar filgħaxija kien għadu hemm fuq, waħdu. Id-dgħajsa kienet diġa' f'nofs il-baħar titħabat mal-mewġ, għax kellhom ir-riħ kontra tagħhom. Fir-raba' sahra tal-lejl mar lejn in-naħa tagħhom miexi fuq il-baħar. Huma rawh miexi fuq il-baħar u twerwru. "Dan xi fantażma!". qalu; u qabdu jgħajtu bil-biża'. Iżda hu minnufih kellimhom u qalilhom: "Agħmlu l-qalb, jien hu, tibżgħu xejn!". Wieġeb Pietru u qallu: "Mulej, jekk huwa int, ordnali niġi ħdejk fuq l-ilma". "Ejja", qallu Ġesù. Pietru niżel mid-dgħajsa, u qabad jimxi fuq l-ilma u jersaq lejn Ġesù. Iżda meta ra li r-riħ kien qawwi, baża', ħabat jegħreq, u beda jgħajjat u jgħid: "Salvani, Mulej!". Malajr Ġesù medd idu u qabdu: "Bniedem ta' fidi żgħira", qallu, "għaliex iddubitajt?". Meta mbagħad it-tnejn telgħu fid-dgħajsa, ir-riħ waqaf. Dawk li kienu fid-dgħajsa nxteħtu jqimuh u qalulu: "Tassew, int Bin Alla!". Il-Kelma tal-Mulej R/. Tifħir lilek Kristu
Qari tal-Quddies tad-Dsatax-il Ħadd ta' matul is-Sena "A"